J. Brocka, poslanec: (2007-09-13):
Ale teraz vážne. Aj pani poslankyňa Rošková hovorí o príspevku, že sa nestretol v minulosti s priaznivým ohlasom, pretože sa nedal využívať tými, pre ktorých bol určený. Ale nebolo tým optimálnym riešením alebo teda správne zrušiť ten príspevok, že sa nevyužíval, keď vidíme, že na Slovensku je veľa ľudí bez práce a problém je, naozaj, len v sťahovaní sa za prácou. Pozrite sa, čoho sme dnes svedkami. A poviem jeden konkrétny príklad z regiónu. Ja bývam pri Trnave a možno to aj vy poznáte z dennej tlače. Tak Peugeot dostal miliardy na vytvorenie nových pracovných miest. Nemajú dostatok pracovnej sily. V obci pri Trnave v Zavare sú postavené stovky bytov, postavili sa za pomoci štátu, že tam budú bývať ľudia, ktorí budú pracovať v Peugeote. Dnes sú tam tie byty poloprázdne, ale bývajú tam zamestnanci z cudziny zo zahraničia, z Rumunska. Tí ľudia neprišli so svojimi rodinami. Prišli väčšinou sami muži. Dnes je tam kriminalita oveľa, oveľa väčšia, alebo dokonca nebola tam a je tam taká, že dokonca polícia uvažuje o tom a už tam aj zriadili policajný obvod, musia tam byť policajti. To znamená, štát má oveľa, oveľa vyššie výdavky, s ktorými vôbec nerátal a pritom sme tam umŕtvili miliardy, ktoré mali byť určené našim nezamestnaným. Ak to myslí štát tak, že veď pomáhame Ukrajine a Rumunsku, no to je oveľa efektívnejšie v rámci štátnej pomoci. Radšej im poslať tie peniaze, ako nakladať neefektívne so zdrojmi, ktoré my tu máme. To znamená, tu na západe je práce dosť, niet voľnej pracovnej sily. Na východe krajiny práce nie je toľko, pracovná sila tam je. Čiže, naozaj im treba len pomôcť, aby im stálo za to presťahovať sa za prácou. A to nehovorím prvýkrát, keďže to bol prvý poslanecký návrh, ktorý som po voľbách predložil minulý rok a dostal som od vás prísľub, že pani ministerka pripravuje návrh a bude tu čo najskôr a medzitým prešiel celý dlhý rok a ten návrh nie je v parlamente, tak sme ho s kolegyňou Gibalovou opäť predložili, aby sme pomohli tým nezamestnaným jednotlivcom, aby sme pomohli ich rodinám, aby sme pomohli aj regiónu, kde je nedostatok pracovnej sily. Keď hovorí pani kolegyňa Rošková, že je v pripomienkovom konaní vládny návrh zákona, no musím povedať, ak je aspoň v tej podobe, ako je predstavený verejnosti, tak je to skôr škodlivý návrh. Sú tam opatrenia, o ktorých budeme určite dlho polemizovať. Vy síce máte silu to v parlamente presadiť, ale sú to návrhy, ktoré neriešia situáciu. Lebo na jednej strane vôbec vy mobilitu nepodporíte. Spomenula to kolegyňa Radičová, že náš návrh znamená zásadnú zmenu podmienok. To znamená, nie viazať na trvalý pobyt, ako to je v návrhu ministerstva práce. Ďalej, že ministerstvo navrhuje nové príspevky, ale príspevky na miesta, ktoré by vznikli aj bez tých príspevkov. Samozrejme, to znamená, že to je plytvanie verejnými prostriedkami. Je to ich rozhadzovanie. Rozhodovať sa bude netransparentne. Jednoducho, ja budem dlhšie diskutovať o vládnom návrhu vtedy, keď príde do parlamentu. Ale teraz, keď rokujeme o našom poslaneckom návrhu, chcem spomenúť ešte jednu vec, a to pre pani poslankyňu Laššákovú – teraz v sále nie je –, že pripomína nám predkladateľom, že ale návrh má vážny dopad na štátny rozpočet, a to poslanci nemôžu také návrhy predkladať. No musím povedať, že pani poslankyňa si stúpa na jazyk. Povedala to už kolegyňa Klára Sárközy, že ten vládny návrh je plytvaním prostriedkov. Náš návrh je efektívny, to nie je plytvanie, to sú prostriedky, ktoré budú veľmi užitočne zo štátneho rozpočtu alebo teda z rozpočtu tejto kapitoly veľmi rozumne vynaložené. Dámy a páni, som presvedčený, že neurobíme nič zlé, ak tento návrh posunieme do druhého čítania, lebo je to vlastne návrh, proti ktorému nemá nikto nič. Ani vy neoponujete, že to je dobrý návrh, len hovoríte, že bude aj iný, komplexný. No, veď keď príde komplexný o polroka alebo kedy ho budeme schvaľovať, veď môžeme o tom diskutovať, ale toto je nevyhnutná zmena, ktorá môže zmenšiť naše mnohé problémy na Slovensku, aj vaše, lebo naozaj, ak budeme konať pomaly, tak to bude len vyťahovať ďalšie zdroje zo štátneho rozpočtu a zhoršovať situáciu aj v tom regióne, kde očakávame, že budú ľudia prichádzať za prácou. Ďakujem za vašu podporu aj pozornosť. (Potlesk.)